Asunción
Store norske leksikon,Geografi,Verdens geografi,Sør-Amerikas geografi,Paraguays geografi
Asunción er hovedstad og største by i Paraguay, ved Pilcomayos utløp i elven Paraguay. Byen har 521 559 innbyggere (DGEEC, estimat for 2020) og inngår i det større byområdet Gran Asunción med litt under tre millioner innbyggere. Asunción er landets økonomiske, religiøse, politiske og kulturelle senter.
Her finnes mangesidig industri, og en overveiende del av landets utenrikshandel går gjennom byen. Byen har flere universiteter, katedral, teater, jernbanemuseum og mausoleum. Historie Asunción ble grunnlagt 15. august 1537, under høytiden Jomfru Marias opptagelse i himmelen (spansk: Asunción de María) – derav navnet. Asunción er den eldste eksisterende spanske by i La Plata-området og har beholdt mye av sitt spansk-koloniale utseende, blant annet rektangulært gatenett. Byen var en viktig base for jesuitter og ekspedisjonsfarere i tidlige kolonitid, men kom etter hvert i skyggen av Buenos Aires.Asunción ble utpekt til landets hovedstad ved Paraguays uavhengighet i 1811. Under Carlos Antonio López (1841–1862) ble det bygget tallrike skoler, fabrikker og jernbane. Etter López' død ble landet involvert i trippelalliansekrigen (1864–1870), som endte i Paraguays totale nederlag og Brasils okkupasjon av Asunción fram til 1876. Med store økonomiske og demografiske tap tok det flere tiår før byen ble gjenreist. Les mer i Store norske leksikon Paraguays geografi Paraguays befolkning Paraguays historie økonomi og næringsliv i Paraguay